
E L Ő T E R J E S Z T É S

Sülysáp Város Önkormányzata Képviselő-testületének

2014. november 27-én tartandó munkaterv szerinti ülésére

11. napirendhez

Tárgy: I. számú házi gyermekorvosi praxis betöltésére pályázat kiírása
Tisztelt Képviselő-testület!

Dr. Laczkó Katalin (PED-PT Kft.) feladatellátási-szerződése a Sülysáp I. számú háziorvosi praxis vonatkozásában 2014. október 31-ével megszűnt. Miután ez időpontig nem történt meg elidegenítés útján a praxis betöltése, az ellátás biztosítása az önkormányzatra hárult. 
Ennek érdekében megbízási szerződést kötöttünk Dr. Balog Erzsébettel, mely alapján a praxis betöltéséig ellátja a helyettesítési feladatokat, illetve tovább alkalmaztuk Laczkó doktornő asszisztensét, majd működési engedélyt kértünk az ÁNTSZ-től, illetve megkötöttük a szükséges támogatási szerződést az OEP-pel. Továbbá megvásároltuk a szükséges informatikai eszközöket, szoftvert és nyomtatványokat a zavartalan működés biztosításához.
Várhatóan az OEP támogatás mindezt fedezni fogja, így pénzügyi vonzata hosszabb távon nem lesz, az eddigi beruházásaink is megtérülnek, emellett a költségvetési rendelet jelen ülésen előterjesztett módosításával pénzügyjogilag rendezésre kerülnek ezek a kérdések.

Ugyanakkor a praxis kérdésének végleges rendezéséről gondoskodnunk kell, mégpedig annak mielőbbi betöltésével. 
Az önálló orvosi tevékenységről szóló 2000. évi II. törvény (Öotv.) 1. § (2) c) pontja szerint a praxisjog az egészségügyi államigazgatási szerv által az orvos részére adott önálló orvosi tevékenység nyújtására jogosító (működési) engedélyben foglalt jog, amely alapján önálló orvosi tevékenység területi ellátási kötelezettséggel, meghatározott körzetben végezhető.

Az Öotv. 2. § (3) bekezdése szerint a praxisjog olyan, személyhez kapcsolódó vagyoni értékű jog, amely jogszabályban meghatározott feltételek fennállása esetén elidegeníthető és folytatható. 

A fentiek alapján tehát az önkormányzat praxisjoggal nem rendelkezhet, ugyanakkor a Magyarország helyi önkormányzatairól szóló 2011. évi CLXXXIX. törvény (Mötv.) 13. § (1) 4. pontja szerint feladata az egészségügyi alapellátás biztosítása, tehát a praxis betöltéséről gondoskodnia kell, viszont nem kérhet érte pénzügyi ellenszolgáltatást.

Az önálló orvosi tevékenységről szóló 2000. évi II. törvény végrehajtásáról szóló 313/2011. (XII. 23.) Korm.rendelet (továbbiakban: Korm.rendelet) 13/A. § (1) bekezdése alapján Laczkó doktornőnek a feladat-ellátási szerződés megszűnését követő 6 hónap alatt van lehetősége a praxisjog elidegenítésére, ami 2015. április 30-én jár le, vagyis a praxist az önkormányzat legkorábban 2015. május 1-jétől töltheti be.

A praxis betöltése történhet vállalkozási formában (ahogy eddig) vagy közalkalmazotti státuszban (a praxisjog mindkét esetben az orvost fogja illetni). Közalkalmazotti jogviszony esetén az illetmény megállapítására és a juttatásokra a közalkalmazottak jogállásáról szóló 1992. évi XXXIII. törvény rendelkezései lesznek az irányadók. 
Kérem a mellékelt pályázati kiírás ​(mely az Országos Alapellátási Intézet online hirdetési felületének struktúráját követi) szíves megtárgyalását és jóváhagyását.
…/2014. (XI. 27.) ÖKT határozati javaslat

Sülysáp Város Önkormányzatának Képviselő-testülete a Magyarország helyi önkormányzatairól szóló 2011. évi CLXXXIX. törvény 13. § (1) 4. pontja alapján 

1./ pályázatot ír ki a Sülysáp I. számú házi gyermekorvosi praxis betöltésére,
2./ felkéri a polgármestert a szükséges intézkedések megtételére.

Határidő: azonnal
Felelős: polgármester 
Sülysáp, 2014. november 14.

Horinka László s.k.


polgármester
MELLÉKLET

Házi gyermekorvosi praxis Sülysápon (Pest megye)

Leírás / Megjegyzések: Sülysáp Város Önkormányzata pályázatot hirdet a Sülysáp I. sz. házi gyermekorvosi praxis területi ellátási kötelezettséggel, vállalkozási/közalkalmazotti/megállapodás szerinti formában történő betöltésére, illetőleg a kapcsolódó iskolaorvosi feladatok ellátására. (Közalkalmazotti jogviszony esetén az illetmény megállapítására és a juttatásokra a közalkalmazottak jogállásáról szóló 1992. évi XXXIII. törvény rendelkezései lesznek az irányadók.) A gyermekorvosi rendelő a Sülysáp, Szent István tér 17/A. szám alatt található, az önkormányzat tulajdonában és fenntartásában van, a két házi gyermekorvosi praxis közösen használja. Szolgálati lakást szükség esetén biztosítani tudunk.

Ellátandó lakosságszám: 585
Ellátandó települések száma: Egy településrész

Kategória: Háziorvosi

Típusa: Gyermek

Területi ellátási kötelezettséggel: Igen

Jogviszony jellege: Vállalkozási/Közalkalmazotti/Megállapodás szerint

Pályázati feltételek: 

· büntetlen előélet,

· cselekvőképesség,

· magyar nyelv ismerete,

· csecsemő- és gyermekgyógyászati szakorvosi képesítés,

· az önálló orvosi tevékenységről szóló 2000. évi II. törvényben, az e törvény végrehajtásáról szóló 313/2011. (XII. 23.) Korm. rendeletben, valamint a háziorvosi, a házi gyermekorvosi és a fogorvosi tevékenységről szóló 4/2000. (II. 25.) EüM rendeletben előírt feltételek megléte.

A pályázat részeként benyújtandó iratok, igazolások: 

· részletes, a pályázó személyes és szakmai életútját bemutató, fényképes önéletrajz,
· a praxissal kapcsolatos szakmai elképzelések, tervek felvázolása, 

· a praxis betöltési módjának (jogviszony) megjelölése, vállalkozási jogviszony esetén a fenntartási, finanszírozási elképzelések bemutatása,
· iskolai végzettséget, szakirányú képzettséget tanúsító okiratok másolata,

· működési nyilvántartási lap másolata,

· egészségügyi alkalmasságot igazoló okirat másolata,

· pályázó nyilatkozata büntetlen előéletről (szerződéskötéshez 3 hónapnál nem régebbi erkölcsi bizonyítvány szükséges),

· pályázó hozzájáruló nyilatkozata, hogy a pályázati eljárásban résztvevő személyek a pályázati anyagot megismerhessék, abba betekinthessenek,

· pályázó nyilatkozata, hogy a pályázat elbírálását zárt ülésen kéri, vagy hozzájárul annak nyilvános tárgyalásához.

A pályázat benyújtásának módja: A pályázatot 1 példányban, postai úton vagy személyesen a Sülysáp Város Önkormányzata 2241 Sülysáp, Szent István tér 1. címre kell eljuttatni. A pályázattal kapcsolatosan érdeklődni a 06-29/635-435 telefonszámon lehet. A pályázatról Sülysáp Város Önkormányzatának Képviselő-testülete dönt a pályázatuk alapján alkalmasnak ítélt jelöltek meghallgatását követően.

A pályázat benyújtásának határideje: 2015.01.31.

A pályázat elbírálásának határideje: 2015.02.28.

A munkakör betölthetőségének időpontja: 2015.05.01.

